ফেলুদাকে শ্রদ্ধার্ঘ্য, ‘ডিটেক্টিভ চারুলতা’য় কে কে রয়েছেন?

কলকাতা: ৮ থেকে ৮০ প্রায় সব বয়েসের বাঙালিরা গোয়েন্দা গল্প খুব পছন্দ করে। কখনও কাকাবাবু, কখনও ফেলুদা-ব্যোমকেশ-মিতিন মাসী, পর এবার সেই তালিকায় নাম লেখাতে হাজির প্রাইভেট ডিটেক্টিভ চারুলতা মিত্র। ‘ডিটেক্টিভ চারুলতা’ (Detective Charulata) শীর্ষক এই সিরিজে ফেলুদাকে শ্রদ্ধা জানানো হয়েছে। গোয়েন্দা চরিত্রে অবতীর্ণ হতে চলেছেন অভিনেত্রী সুরঙ্গনা বন্দ্যোপাধ্যায়। ক্লিক ওটিটি প্ল্যাটফর্মে আসছে দুর্ধর্ষ গোয়েন্দা থ্রিলার ধারার সিরিজ ‘ডিটেক্টিভ চারুলতা’। ইতিমধ্যেই সামনে এসেছে সিরিজের প্রথম ঝলক। ‘ডিটেক্টিভ চারুলতা’ সিরিজটির চিত্রনাট্য লিখেছেন পরিচালক জয়দীপ বন্দ্যোপাধ্যায় নিজেই। গল্প এবং সংলাপ লিখেছেন সৌমিত দেব। সিনেম্যাটোগ্রাফির দায়িত্বে রয়েছেন অনির। সঙ্গীত পরিচালনা করেছেন প্রাঞ্জল দাস।

আরও পড়ুন: ১৬ মার্চ থেকে রাজ্যে তাপপ্রবাহের সতর্কতা চলবে কত দিন পর্যন্ত?

ফেলুদাকে শ্রদ্ধা জানিয়ে তৈরি হয়েছে বাংলা ওয়েব সিরিজ ‘ডিটেক্টিভ চারুলতা’। যেখানে মুখ্য গোয়েন্দা চরিত্রটি মহিলা। সিরিজের নাম ভূমিকায় রয়েছেন সুরঙ্গনা বন্দ্যোপাধ্যায়। সিরিজের কেন্দ্রীয় গোয়েন্দা চরিত্র চারুলতার ভূমিকায় দেখা যাবে সুরঙ্গনা বন্দ্যোপাধ্যায়কে (Surangana Bandyopadhyay)। তার সহকারী খুড়তুতো ভাই তোপুর চরিত্রে দেবমাল্য গুপ্ত। এই জুটির বিশ্বাস, একদিন ফেলুদা বা শার্লক হোমসের মতো তাদেরও নামডাক হবে। সেই সুযোগটা আসে ম্যাডির হাত ধরে—চারুর নতুন অ্যাসিস্ট্যান্ট। তন্ত্রবিদ পরমা সেনের মৃত্যুরহস্য সমাধানে জড়িয়ে পড়ে তারা। রহস্যের গভীরে প্রবেশ করে চারু জানতে পারে, এই ঘটনার সঙ্গে কলকাতার বুকে একটি সিরিয়াল কিলিংয়ের যোগসূত্র রয়েছে। চারু শেষ পর্যন্ত রহস্যের সমাধান করতে পারবে কি না, তারই উত্তর দেবে সিরিজ।

অন্য খবর দেখুন